**Beskrivelse**

Årstiderne Arkitekter har udarbejdet et byggeri til en kombineret rækkehus- og etagebebyggelse for PensionDanmark med KPC som totalentreprenør. Omfanget er på 9.100 m2 fordelt på 28 rækkehuse i 2 og 3 etager og 66 lejligheder i etagehusene, der ligger ud mod de overordnede veje, hvor skalaen er dimensioneret til den højere bebyggelse.

Bebyggelsen opføres i lysegule teglsten, der suppleres med mørke/sorte tegl, hvor der skabes den efterspurgte variation med teglstensdetaljer, forskellige fugefarver, vertikale og horisontale forskydninger samt varierede vinduesformater.

I kælderen placeres bilparkering, cykler samt depotrum til lejlighederne. Da der kun er bilparkering under halvdelen af gårdrummet er denne del hævet og udnyttes til at skabe rumligheder til forskellige aktiviteter i gården samt en del af den omfattende cykelparkering, der skal placeres.